SIR আতঙ্ক! মানসিক অবসাদে ঘুম উড়ে মর্মান্তিক পরিণতি প্রৌঢ়ের

হুগলি: এসআইআর (SIR) শুনানির আতঙ্কে ফের মৃত্যুর অভিযোগ রাজ্যে। এবার ঘটনাস্থল হুগলির (Hooghly) পোলবা। মৃতের নাম শেখ ইসমাইল, বয়স ৭০। তাঁর বাড়ি পোলবা থানার অন্তর্গত হোসনেবাদ এলাকায়। বুধবার সকালে কলকাতার একটি বেসরকারি নার্সিং হোমে তাঁর মৃত্যু হয় বলে খবর।

পরিবারের অভিযোগ, কয়েকদিন আগে একটি শুনানির নোটিস (SIR Hearing Notice) পাওয়ার পর থেকেই মানসিকভাবে ভেঙে পড়েছিলেন শেখ ইসমাইল। পরিবারের সদস্যদের দাবি, তার আগে তিনি সম্পূর্ণ সুস্থ ছিলেন এবং স্বাভাবিকভাবেই চলাফেরা করতেন। কিন্তু আচমকা শুনানির বিজ্ঞপ্তি হাতে পাওয়ার পর থেকেই তীব্র দুশ্চিন্তায় ভুগতে শুরু করেন তিনি। দিনরাত উদ্বেগে থাকতেন, ঠিকমতো খাওয়া-দাওয়া ও ঘুমও হচ্ছিল না বলে অভিযোগ পরিবারের।

আরও পড়ুন: SIR শুনানির লাইনে প্রতারণার ফাঁদ! রাতারাতি ফাঁকা ৩৪ অ্যাকাউন্ট

সোমবার রাতে তাঁর শারীরিক অবস্থার হঠাৎ অবনতি ঘটে। তড়িঘড়ি তাঁকে মগরার একটি বেসরকারি নার্সিং হোমে ভর্তি করা হয়। সেখানে অবস্থার আরও অবনতি হলে চিকিৎসকদের পরামর্শে তাঁকে কলকাতার একটি বেসরকারি নার্সিং হোমে স্থানান্তরিত করা হয়। কিন্তু শেষরক্ষা হয়নি। বুধবার সকালে সেখানেই তাঁর মৃত্যু হয়।

মৃতের পরিবারের দাবি, শুনানির আতঙ্কই শেখ ইসমাইলের মৃত্যুর প্রধান কারণ। তাঁদের অভিযোগ, অযথা শুনানির নোটিস দিয়ে সাধারণ মানুষকে মানসিক চাপে ফেলা হচ্ছে। তার জেরেই একের পর এক এমন মর্মান্তিক ঘটনা ঘটছে। পরিবার প্রশাসনের কাছে ঘটনার পূর্ণাঙ্গ তদন্ত ও দায়ীদের বিরুদ্ধে উপযুক্ত ব্যবস্থা নেওয়ার দাবি জানিয়েছে।